3.939.000. Så stor er den tillægsbøde, som Knud Erik Jokumsen fra Aalborg skal betale, efter han i dag var i retten i Aalborg, tiltalt for skattesvig. Retten fandt ham skyldig i dette, og udover en bøde på næsten fire millioner, blev manden idømt et års ubetinget fængsel. Han var tiltalt for at have drevet virksomhed i Aalborg uden at lade den registrere. Det betød, at han i årene 2004, 2005, 2006 og 2007 snød det offentlige for 1.869.109 kroner i skat. Manden afregnede heller ikke moms, selvom han lagde moms på sine regninger. På den måde blev det offentlige unddraget for yderligere 2.107.390. Knud Erik Jokumsen var daglig leder og indehaver af Nordisk Lagerinventar, og i den forbindelse var han desuden tiltalt for at snyde det offentlige for 488.522 kroner i A-skat og 129.069 kroner i arbejdsmarkedsbidrag. Dommen blev anket på stedet.

Referat:
En sag om skattesvig endte tirsdag med en dom på fængsel samt en bøde på flere millioner til tiltalte.